Bornholms Regionskommune

Teknik & Miljø

Skovløkken 4, Tejn

3770 Allinge

 Hasle, 11/10 - 2017.

Ang. ”Motorsportsområde ved Bolbyvej – Indkaldelse af ideer og forslag, Jr.nr. 01.02.05P16-0177”.

DN Bornholm mener, at der skal findes en løsning på problemet med placering af en motorsportsbane på Bornholm i overensstemmelse med planlovens formålsparagraf:

* at der skabes og **bevares** **værdifulde** bebyggelser, bymiljøer og **landskaber**,
* at forurening af luft, vand og jord samt **støjulemper forebygges**.

DN Bornholm mener ikke, at en placering ved Torpe Bakker lever op til disse krav af flere grunde:

1. Anlægget vil ifølge planen grænse direkte op til Torpe Bakker, som i Kommuneplan 2013 er udpeget som ”særligt naturområde”. I Kommuneplanen s. 287 fastslås det: ”I de særlige naturområder kan der ikke etableres ….. støjende rekreative anlæg”. Anlægget er som nævnt ikke tænkt placeret i det særlige naturområde, men lige op til, hvorfor støjen alligevel vil belaste hele dette naturområde. Det synes vi, at der bør tages hensyn til.

2. Anlægget er planlagt placeret i det ”interesseområde for natur, landskab og økologiske forbindelser”, der ligger som en bufferzone uden om Torpe Bakker. Om disse områder står der i Kommuneplan 2013 s. 288-289: ”I områderne skal det gennem lovadministration søges sikret, at der ikke placeres ….. tekniske anlæg, ferie- og fritidsanlæg og lignende, eller foretages terrænændringer eller ……. andre anlæg, som kan forringe levevilkårene for plante- og dyrelivet, de rekreative oplevelsesmuligheder og/eller områdets særlige landskabelige værdi”. Vi mener, at den planlagte placering grundlæggende strider mod intentionerne i Kommuneplanen. Dette kan ikke ’repareres’ med et kommuneplantillæg.

Vi mener ikke, at det er planlægningsmæssigt rigtigt at placere et støjende fritidsak­tivitets­­anlæg i et område, hvor andre mennesker har valgt at bo pga. et ønske om ro og rig natur, i tillid til den kommunale planlægning.

Den kommunale planlægning bør kun ændres, såfremt udviklingen ændrer forudsætningerne væsentligt, eller væsentlige samfundsmæssige hensyn kræver det. Udvikling af landdistrikterne og investeringer i ejendomme kræver, at borgerne kan stole på planlægningen. Vi mener, at et problem med placering af en støjende fritidsaktivitet ikke kan anses som et væsentligt samfundsmæssigt hensyn, der berettiger til en ændring af kommuneplanen.

3. Vi mener, at en motorbane, der vil belaste omgivelserne med støj, bør placeres i et område, der er beregnet til støjende anlæg, på linje med erhvervsvirksomheder, selv om der er tale om et fritidsak­tivitetsanlæg.

4. Ved en evt. godkendelse af placering af en motorsportsbane vil der skulle udfærdiges regler for, hvor mange timer, der må køres, og for hvor meget der må støjes. Men erfaringen er, at når først aktiviteten er blevet tilladt, vil der ske udvidelser af aktiviteterne, til yderligere gener for miljø- og naturinteresser i området.

Derfor er det vigtigt, at denne type anlæg placeres rigtigt fra starten – og det er ikke ved Torpe Bakker.

Med venlig hilsen

Anna Sofie Poulsen

DN Bornholm